- Աշխարհի 120 երկրում Հայաստանն եմ ներկայացրել իմ հանրահայտ դհոլների համարով: Բայց պարզվեց, որ ամբողջ կյանքում ձրի եմ աշխատել: Հարյուրավոր ելույթներիս խորհրդանշական հոնորարաները (10-15 դոլար ելույթավճար, իրենց չափանիշներով` գրոշներ) հավաքում էի, որևէ շռայլություն կտրականապես բացառում, որպեսզի մի կարգին տուն գնեմ: Հավաքեցի-հավաքեցի մոտ 300 հազար ռուբլի խնայողական բանկի գրքույկում և մեկ էլ… 1993-ին Փարիզում էի աշխատում` երջանիկ, որ շուտով կազատվեմ իմ հավաբուն կացարանից, երբ կինս զանգեց. «Սո´ս, քո փողերը, որոնցով կարող էիր 100 շքեղ մեքենա գնել, արժեզրկվեցին, հիմա ընդամենը 2 տուփ ձու կարող ես դրանցով ձեռք բերել»: Հօդս ցնդեց ոչ միայն երազանքս, այլև ամբողջ կյանքիս քրտնաջան վաստակը: